  Туспуктэм: Руслан Нуриахметов Наталия Сильвестрова 6+ Удмуртиын «Пельняньлэн дунневыл нуналэз – 2023» фестиваль улсын нырысьсэ «Пельменный кубок КВН» ортчоз. Пыриськон понна курискьонъёсты кутон усьтэмын. Со сярысь фестивалэлэн пресс-службаез ивортӥз. «Пельменный кубок КВН» вожвылъяськонэ вылӥ но шор ёзо ӧнер дышетсконниослэн, огазеяськонъёслэн, предприятиослэн но мукет дышетон юртъёслэн командаоссы пыриськыны быгатозы. Соос 5-7 минутъем приветствие (фристайл) дасяныны кулэ. Командаын котькӧня адями луыны быгатэ. Шудон 2023-тӥ арын 8-тӥ тулыспалэ Ижкарысь «Интеграл» центрын ортчоз. Со нуналэ ик вормисьёсты но призёръёсты  пусъёзы. Куриськонъёсты 26-тӥ толшорозь кутозы. Озьы ик info@pelmenfest.ru электрон почта пыр келяныны яра. Вожвылъяськонлэн валатэтэныз (положениеныз) фестивальлэн сайтаз тодматскыны луоз. «Пельняньлэн дунневыл нуналэз – 2023» фестиваль Удмуртиын 2023-тӥ арын 6-тӥ тулыспалысен 11-тӥ тулыспалозь мыноз. Вуоно арын шулдыръяськон укмысэтӥзэ ортчоз. Фестивальлэн валтӥсь ужрадъёсыз Ижкарысь Шор карлудын радъяськозы. Фестиваль «Асьме сямен! Удмурт сямен! Ческыт!» («По-нашему! По-удмуртски! Вкусно!») мереткыл (девиз) улсын ортчоз   Тодэ вайытом, озьы ик Удмуртиын улисьёсты пельнянь фестиваль улсын фотоконкурсэ пырискьыны ӧтё. Со сяна, фестиваль улсын нырысьсэ мемъёсъя «Пельмем» конкурс, кылбуръёсъя «Пельнянь чуръёс» вожвылъяськон, но пельнянь кутонъя дунневыл нунал радъяськозы.  Тегъёс: Пельняньлэндунневылнуналэз пельнянь фестиваль Удмуртия  